Ex-militants del PSC han presentat aquesta tarda el col·lectiu Socialistes per la República en un acte a l’Hospitalet de Llobregat. Un centenar d’ex-membres del PSC han signat el manifest fundacional del moviment, apadrinat per Moviment d’Esquerres (MES) i ERC. El conseller Toni Comín, un dels signants, ha demanat coratge, determinació i coherència en defensa de la declaració d’independència del 27 d’octubre.

Comín també ha demanat unitat estratègica, d’acció i política per a derrotar l’estat espanyol i fer possible la República Catalana, però ha advertit que cal afegir més gent al projecte. ‘Molt units però pocs no farem res, però molts i dividits i enfadats també ens portarà a la derrota. Anem separats per a eixamplar la base, però no podem cometre l’error d’anar separats i acabar fent una guerra civil entre forces sobiranistes’, ha advertit. ‘Serà una guerra llarga de trinxeres que caldrà guanyar pam a pam’, ha afegit.

L’acte ha comptat amb la presència de l’ex-dirigent del PSC Jordina Freixenet i l’ex-dirigent de MES Pere Almeda, a més de la senadora d’ERC i membre de MES Elisenda Pérez, i el membre de Socialisme Catalunya i Llibertat Gabriel Fernández. Comín ha demanat que Socialistes per la República sigui un espai de debat i acció política que defensi els principis de la democràcia, la lluita antifranquista, la justícia social, la igualtat i la fraternitat.